9.  การควบคุมภายใน

บริษัทตะหนักถึงความสำคัญของการควบคุมภายใน
โดยคณะกรรมการบริษัทได้มอบหมายให้คณะกรรมการตรวจสอบ
สอบทานการประเมินการควบคุมภายในของบริษัท
เพื่อมุ่งเน้นให้ระบบควบคุมภายในมีความเพียงพอและเหมาะสม
มีการจัดตั้งหน่วยงานตรวจสอบภายในเพื่อตรวจสอบในเรื่องการควบคุมภายในโดยนำเสนอต่อคณะกรรมการตรวจสอบและกรรมการผู้จัดการโดยตรง
ทั้งนี้จากการประเมินระบบการควบคุมภายในของบริษัทในด้านต่าง ๆ สรุปได้ดังนี้

ด้านองค์กรและสภาพแวดล้อม บริษัทมีการกำหนดนโยบายและเป้าหมายการดำเนินธุรกิจที่ชัดเจน
โดยคำนึงถึงความเป็นธรรมต่อพนักงาน ลูกค้า คู่ค้า รวมถึงความรับผิดชอบต่อผู้ถือหุ้น สังคม
และสิ่งแวดล้อม และได้มีการทบทวนการปฏิบัติตามเป้าหมายที่กำหนดเป็นประจำ
มีการปรับโครงสร้างองค์กรและสภาพแวดล้อมให้สอดคล้องกับการบริหารงานของบริษัทรองรับการเติบโตของบริษัทในระยะยาว

บริษัทให้ความสำคัญในเรื่องบุคลากร โดยจัดให้พนักงานได้รับการพัฒนาฝึกอบรม
ความรู้และทักษะความสามารถให้เหมาะสมกับงานที่ได้รับมอบหมาย
เพื่อส่งเสริมและพัฒนาศักยภาพบุคลากรของบริษัทสู่ความเป็นเลิศและความเป็นมาตรฐานอย่างต่อเนื่องและสม่ำเสมอ
นอกจากนี้ได้จัดโครงการส่งเสริมสุขภาพและจัดสภาพแวดล้อมเพื่อพนักงาน
เพื่อให้บุคลากรมีคุณภาพชีวิตที่ดีขึ้น

ด้านการบริหารความเสี่ยง บริษัทได้จัดตั้งคณะกรรมการบริหารความเสี่ยง
ทำหน้าที่ติดตามประเมินความเสี่ยงตามมาตรฐานคุณภาพการรักษาพยาบาลระดับโรงพยาบาล
(Hospital Accreditation) โดยสม่ำเสมอ
และกำหนดมาตรการป้องกันและบริหารความเสี่ยงให้อยู่ในระดับที่ยอมรับได้
รวมทั้งติดตามผลการจัดการความเสี่ยงอย่างต่อเนื่อง

ด้านการควบคุมการปฏิบัติงานของฝ่ายบริหาร บริษัทมีการติดตามดูแลการดำเนินงานของบริษัท
และบริษัทย่อยอย่างสม่ำเสมอและต่อเนื่อง
โดยกำหนดขอบเขตหน้าที่ของคณะกรรมการไว้อย่างชัดเจน รวมถึงกำหนดอำนาจในการบริหารงาน
และกำหนดขอบเขตอำนาจอนุมัติของฝ่ายบริหารและพนักงานแต่ละระดับไว้อย่างชัดเจน
ทั้งนี้เพื่อให้การดำเนินงานของบริษัทมีความโปร่งใส
ดูแลผลประโยชน์ให้แก่ผู้ถือหุ้นและไม่เกิดความขัดแย้งทางผลประโยชน์
มีการติดตามตรวจสอบและทบทวนผลการดำเนินงานของบริษัทอย่างสม่ำเสมอ
โดยคำนึงถึงการปฏิบัติตามกฎหมายและข้อบังคับที่เกี่ยวข้อง

ด้านระบบสารสนเทศและการสื่อสารข้อมูล บริษัทและบริษัทย่อย
มีข้อมูลระบบสารสนเทศที่สามารถเชื่อมโยงได้อย่างทั่วถึงทั้งภายในบริษัทและกลุ่มบริษัทเพื่อนำข้อมูลไปใช้ในการตัดสินใจได้อย่างถูกต้องทันเวลา
มีการนำระบบสารสนเทศมาใช้ในการให้คำปรึกษาการรักษาระหว่างโรงพยาบาลในเครือ
มีระบบรักษาความปลอดภัยของข้อมูลและสารสนเทศที่มีประสิทธิภาพเพียงพอ
มีระบบการจัดเก็บข้อมูลที่สามารถตรวจสอบความถูกต้องย้อนหลังได้
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป
การเสนอเรื่องให้คณะกรรมการบริษัทพิจารณาจัดให้มีเอกสารข้อมูลประกอบเพียงพอต่อการตัดสินใจ
และส่งให้คณะกรรมการบริษัทพิจารณาเป็นการล่วงหน้า
มีการบันทึกรายงานการประชุมที่มีสาระสำคัญครบถ้วน

บริษัทและบริษัทย่อย
จัดให้มีการสื่อสารข้อมูลกับบุคคลภายนอกโดยมีการเผยแพร่ข้อมูลผ่านทางเว็บไซต์
www.mahachaihospital.com เพื่อใช้เป็นช่องทางติดต่อ
ให้ความรู้และข่าวสารสำหรับลูกค้าและบุคคลทั่วไป และให้ผู้ถือหุ้น นักลงทุน
สามารถได้รับข้อมูลของบริษัทอย่างทั่วถึง

ด้านการติดตามประเมินผล บริษัทมีระบบการประเมินและติดตามการดำเนินงาน
เพื่อให้การจัดการและการบริหารงานเป็นไปอย่างมีประสิทธิภาพ
โดยมีการติดตามผลการปฏิบัติงานให้เป็นไปตามเป้าหมายของบริษัท
รวมถึงการนำระบบการประเมินผลโดยตัวชี้วัดผลปฏิบัติงาน (KPI) มาใช้ในหน่วยงาน
โดยให้สามารถวัดผลการดำเนินงานได้อย่างเป็นรูปธรรมมากยิ่งขึ้น เพื่อให้สอดรับกับวิสัยทัศน์
พันธกิจ และกลุยุทธขององค์กรที่กำหนดไว้

บริษัทกำหนดให้ฝ่ายตรวจสอบภายใน
ทำหน้าที่ตรวจสอบและประเมินผลโดยได้กำหนดแผนงานตรวจสอบประจำปีและรายงานตรงต่อคณะกรรมการตรวจสอบ
เพื่อให้ข้อเสนอแนะแก่คณะกรรมการบริษัท สร้างความเชื่อมั่นต่อการกำกับดูแลกิจการ
การควบคุมภายใน ให้เกิดประโยชน์สูงสุดต่อผู้ถือหุ้น

นอกจากนี้ ผู้สอบบัญชีของบริษัท คือ สำนักงานปิติเสวี โดยนางสาวชวนา วิวัฒน์พนชาต
ซึ่งเป็นผู้ตรวจสอบงบการเงินประจำปี 2555
ไม่ได้แสดงความเห็นว่าบริษัทมีข้อบกพร่องที่มีสาระสำคัญเกี่ยวกับระบบควบคุมภายใน